《和苏子瞻观百步洪原韵》
宋代·舒焕

先生何人堪并席，李郭相逢上舟日。
残霞明灭日脚沈，水面浮空天一色。
磷磷石若铁林兵，翻激奔冲精甲白。
岸头旌旗簇五马，一橹飞艎信东下。
入夜寒生波浪间，汗衣如逐秋风乾。
相忘河鱼互出没，得性沙鸟鸣关关。
委蛇二龙乃神物，游乐诸溪诚为难。
筑亭种柳恐不暇，天下龙雨须公还。

作者简介：宋人，字尧文。官徐州教授。苏轼守徐，尝与诗酒谈宴。哲宗绍圣中累官熙州通判。